Fjallafélagið stóð á dögunum fyrir aukaferð sem hluta af 10.000 metra áskoruninni , en ferðin hlaut heitið Norðurljós í þjóðgarðinum . Ferðin hófst á hinni fornu þjóðleið um Langastíg sem liggur ofan í Stekkjargjá en fljótlega slökkti hópurinn á öllum höfuðljósum og þá varð upplifunin fyrst raunveruleg . Öxarárfoss lét kröftuglega í sér heyra , umlukinn klakaböndum , og máninn speglaðist í Öxaráinni þar sem hún liðast fram með kirkjugarðinum við Þingvallakirkju . Hópurinn naut góðs af leiðsögn og gestrisni Ólafs Arnar Haraldssonar , þjóðgarðsvarðar á Þingvöllum . Öllum hópnum var boðið í Þingvallabæinn í heitt súkkulaði og Nóa konfekt . Notalegt var að ylja sér í bænum og skrafa og spjalla um ýmis mál tengd þjóðgarðinum .